Nõukogu määrus (EMÜ) nr 1946/93,

30. juuni 1993,

millega muudetakse määrust (EMÜ) nr 337/75 Euroopa Kutseõppe Arenduskeskuse loomise kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 235,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse kontrollikoja arvamust [3]

ning arvestades, et:

1975. aasta 22. juuli lepinguga, millega muudeti Euroopa ühenduste asutamislepingute ja Euroopa ühenduste ühtse nõukogu ja ühtse komisjoni asutamislepingu teatavaid rahandussätteid, muudeti korda, millega kiidetakse heaks komisjoni tegevus Euroopa ühenduste üldeelarve täitmisel; seetõttu on vajalik ajakohastada määrusega (EMÜ) nr 337/75 [4] loodud Euroopa Kutseõppe Arenduskeskuse haldusnõukogu tegevuse heakskiitmise korda vastavalt EMÜ asutamislepingu artiklis 206b sätestatud korrale;

1975. aasta 22. juuli lepinguga asendati kõikides kontrollnõukogu puudutavates tekstides kontrollnõukogu kontrollikojaga;

Kreeka, Hispaania ja Portugali ühinemisaktidega muudeti haldusnõukogu koosseisu;

tuleks hoolitseda selle eest, et keskuse aastaaruanne edastataks kõikidele asjast huvitatud ühenduse asutustele;

seepärast tuleks määrust (EMÜ) nr 337/75 muuta;

EMÜ asutamislepingus ei nähta käesoleva määruse vastuvõtmiseks ette muid volitusi peale artiklis 235 sätestatute,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 337/75 järgmiselt.

1. Artikli 4 lõige 1 asendatakse järgmisega:

"1. Keskust juhib haldusnõukogu, kuhu kuulub 39 liiget, kellest:

a) kaksteist liiget esindavad liikmesriikide valitsusi;

b) kaksteist liiget esindavad tööandjate kutseorganisatsioone;

c) kaksteist liiget esindavad töövõtjate ametiühinguorganisatsioone;

d) kolm liiget esindavad komisjoni.

Punktides a, b ja c märgitud liikmed nimetab nõukogu nii, et igasse nimetatud rühma kuulub üks liige igast liikmesriigist.

Komisjon nimetab liikmed, kes teda esindavad."

2. Artikkel 9 tunnistatakse kehtetuks.

3. Artikli 11 lõiked 1 ja 2 asendatakse järgmisega:

"1. Haldusnõukogu saadab hiljemalt iga aasta 31. märtsil komisjonile tulude ja kulude kalkulatsiooni. Komisjon edastab selle kalkulatsiooni, mis sisaldab ka ametikohtade loetelu, Euroopa Parlamendile ja nõukogule koos Euroopa ühenduste esialgse eelarve eelnõuga.

2. Eelarvepädev asutus määrab keskuse subsiidiumiks kasutatavad assigneeringud.

Nende assigneeringute suhtes kohaldatakse kehtivat assigneeringute ühest peatükist teise ülekandmise korda.

Eelarvepädev asutus koostab keskuse ametikohtade loetelu."

4. Artikli 12 lõiked 2 ja 3 tunnistatakse kehtetuks.

Lõige 4 muudetakse lõikeks 2.

5. Artikli 12 järele lisatakse järgmine artikkel:

"Artikkel 12a

1. Direktor koostab ja haldusnõukogu võtab hiljemalt 31. märtsil vastu aasta üldaruande keskuse tegevuse, finantsolukorra ja tulevikusuuniste kohta ning saadab selle Euroopa Parlamendile, nõukogule, komisjonile, majandus- ja sotsiaalkomiteele ja kontrollikojale.

Haldusnõukogu saadab hiljemalt 31. märtsil Euroopa Parlamendile, nõukogule, komisjonile ja kontrollikojale keskuse eelmise eelarveaasta tulude ja kulude aruande, finantshaldamise analüüsi ja bilansi.

Kontrollikoda vaatab need läbi vastavalt asutamislepingu artiklile 206a.

2. Kontrollikoda edastab hiljemalt 30. novembriks tegevuse heakskiitmise eest vastutavatele organitele ja komisjonile oma aastaaruande koos keskuse vastustega esitatud märkustele ning tagab selle ilmumise Euroopa Ühenduste Teatajas.

Vastavalt nõukogu poolt kvalifitseeritud häälteenamuse alusel antud soovitusele kiidab Euroopa Parlament keskuse haldusnõukogu tegevuse heaks asutamislepingu artiklis 206b sätestatud korra kohaselt enne järgmise aasta 30. aprilli."

6. Artikkel 13 asendatakse järgmisega:

"Artikkel 13

Nõukogu võtab komisjoni ettepanekul ja pärast konsulteerimist Euroopa Parlamendiga vastu sätted keskuse personali kohta."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 30. juuni 1993

Nõukogu nimel

eesistuja

S. Bergstein

[1] EÜT C 23, 31.1.1991, lk 26.

[2] EÜT C 13, 20.1.1992, lk 523.

[3] EÜT C 152, 10.6.1991, lk 1.

[4] EÜT L 39, 13.2.1975, lk 1.

--------------------------------------------------